ΠΡΟΣΧΕΔΙΟ 


Κάποιες  διαπιστώσει . 

Οι  προεδρικές  εκλογές  είναι  πια  ιστορία.  Όμως,  έχουμε  την  άποψη,  ότι  θα 
μείνουν  στη  μνήμη  με  κάποια  χαρακτηριστικά,  που  τουλάχιστον  σ'αυτή  την 
ένταση  δεν  παρουσιάστηκαν,  ,  προηγουμένως. 

Πρώτον,  το  χαμηλό  επίπεδο  που  κυριάρχησε  σ'ολόκληρη  την  προεκλογική 
εκστρατεία,  με  την  αντιφατική,  πρόχειρη,  μερικές  φορές  ενοχλητική  και 
καθόλου  πειστική,  εν  πολλοίς,  επιχειρηματολογία,  που  όχι  μόνο  υποτιμούσε 
τη  νοημοσύνη  του  μέσου  πολίτη  και  ψηφοφόρου,  αλλά  ταυτόχρονα  στόχευε 
στη  συναισθηματική  καθοδήγηση  των  ψηφοφόρων  στην  κάλπη,  μόνο  και  μόνο 
για  να  επικρατήσει  ο  προβαλλόμενος  υποψήφιος.  Κτυπητή  ήταν  η  έλλειψη 
προσφοράς  επιλογής  θέσεων,  που  σε  μεγάλο  βαθμό  είχαν  ισοπεδωθεί,  στην 
προσπάθεια  άγρας  ψηφοφόρων. 

Δεύτερον,  από  την  άποψη  ότι  χρησιμοποιήθηκαν  προεκλογικά,  συνθήματα 
χωρίς  τις  οποιεσδήποτε  αναστολές  για  έννοιες  και  αξίες  που  έχουν  άμεση 
σχέση  και  ζωτική  σημασία  για  την  επιβίωση  του  κυπριακού  λαού  στο  σύνολό 
του,  αλλά  ταυτόχρονα  και  το  μέλλον  ή  την  ύπαρξη  του  κυπριακού  κράτους  σαν 
ενιαίου  χώρου,  όπως  για  παράδειγμα  οι  αναφορές  σε . 


Τρίτον,  παραμερίστηκε  εντελώς  οποιαδήποτε  αίσθηση  δεοντολογίας,  με 
αποτέλεσμα,  μέσα  από  τη  φτωχή  επιχειρηματολογία  και  τους  έντονους 
διαξιφισμούς  από  τα  μέσα  μαζικής  ενημέρωσης,  τη  σοβαρή  τρώση  της 
ανθρώπινης  αξιοπρέπειας.  Ακόμα,  πλήγηκε  καίρια  η  κρατική  οντότητα  της 
χώρας,  με  τις  άστοχες  αναφορές  και  την  χωρίς  φρόνηση  επιχειρηματολογία, 
γύρω  από  την  άμυνα,  τους  πυραύλους  5-300,  το  αεροδρόμιο  Πάφου  και  τους 
ψιθύρους  για  τις  δήθεν  ή  πραγματικές  επιθυμίες  της  Ελληνικής  Κυβέρνησης. 

Έγινε  αλόγιστη  καπηλεία  γύρω  από  την  έννοια  του  έθνους  καθώς  και 
συνεχής  επίκληση  της  Ελλάδας,  με  επακόλουθη  την  υποβάθμιση  της 
αυτοτέλειας  της  χώρας,  δίδοντας  ταυτόχρονα  προς  τα  έξω,  μια  αίσθηση 
επιθυμητής  ανάμιξης,  αν  όχι  κηδεμονίας  από  πλευράς  Ελλάδας.  Και  τούτο, 
παρά  το  προσεκτικό  χειρισμό  του  θέματος  από  μέρους  της  Ελληνικής 
Κυβέρνησης.  Φυσικά,  η  ύπαρξη  των  άλλων  -  πλην  της  ελληνοκυπριακής  - 
εθνικών  ομάδων  που  συνθέτουν  τον  κοινωνικό  ιστό  της  Κύπρου,  αγνοήθηκε 
και  πάλι. 

Ταυτόχρονα  υποβαθμίστηκαν,  άν  όχι  παραμερίστηκαν,  τα  βασικά  εσωτερικά 
(οικονομικά,  υδατικό)  προβλήματα  της  χώρας,  και  η  κάποιου  επιπέδου 
συζήτηση  γύρω  απ'αυτά,  έλειψε  εντελώς. 

Έγινε  μια  δικαιολογημένη  και  εκτενής  αναφορά  γύρω  από  το  ρουσφέτι,  που 
ωστόσο  είναι  αμφίβολο  αν  μετεκλογικά  θα  οδηγήσει  στη  λήψη  ουσιαστικών 
μέτρων  για  καταπολέμησή  του,  όπως  αφέθηκε  να  νοηθεί. 

Από  ορισμένη  πλευρά  του  πολιτικού  φάσματος,  προβλήθηκε  έντονα  η  ανάγκη 
της  εσωτερικής  ενότητας,  με  τη  μορφή  της  οικουμενικής  ή  ευρείας  συμμετοχής 
Κυβέρνησης  και  την  αποφυγή  αναφοράς  στο  πραξικόπημα.  Ωστόσο  κάτι 
τέτοιο  δεν  ήταν  εύκολο  να  γίνει  αποδεκτό,  μετά  τη  συσκότιση  της  σύγχρονης 
κυπριακής  ιστορίας,  που  επιχειρήθηκε  τα  πέντε  τελευταία  χρόνια. 

Ενόψει  των  νέων  προσπαθειών  που  θα  ξεκινήσουν  για  την  προώθηση  λύσης 
του  Κυπριακού,  η  μέγιστη  δυνατή  ενότητα  στο  εσωτερικό  μέτωπο,  θα  ήταν 
ευχής  έργον.  Θα  πρέπει  ωστόσο  να  επιχειρηθεί  στη  σωστή  βάση  και  αφού 
προηγηθεί  η  μεταμέλεια  από  μέρους  αυτών  που  έφταιξαν,  κάτι  για  το  οποίο 
δυστυχώς  δε  φαίνεται  να  υπάρχει  διάθεση. 

Είναι  η  γνώμη  μας,  ότι  οι  εσωτερικές  αντιθέσεις  και  διαφωνίες  και  ο  διχασμός 
στους  χειρισμούς  του  κυπριακού,  παρά  τα  όσα  εύηχα  έχουν  ακουσθεί,  θα 
συνεχίσουν  και  θα  αποτελέσουν  εμπόδιο  στη  διασφάλιση  της  πράγματι 
αναγκαίας  εσωτερικής  ενότητας,  σ'αυτή  την  πολύ  κρίσιμη  για  τη  χώρα  μας 
στιγμή  και  τούτο  γιατί  οι  κίνδυνοι  για  νέες  επιβουλές  και  η  παγίωση  του 
διαμελισμού  είναι  ορατοί. 

Και  ενώ  επιθυμητή  είναι  η  σύμπλευση  και  η  από  κοινού  αντιμετώπιση  των 
δυσκολιών  του  Κυπριακού,  δε  θα  πρέπει  να  παραγνωρίζεται  ότι  μια  σοβαρή 
αντιπολίτευση  είναι  αναγκαία  και  ενισχυτική  της  δημοκρατίας. 

Είναι  πια  καιρός  να  συνειδητοποιηθεί  ότι,  με  την  επιφύλαξη  του  ρόλου  που 
διαδραματίζει  η  Αγκυρα,  οι  Τουρκοκύπριοι  είναι  η  άλλη  πλευρά  της 
επιδιωκόμενης  λύσης  και  συμφωνίας  για  λύση  του  Κυπριακού.  Εξού  και  θα 
πρέπει  να  δοθεί  το  μήνυμα  ότι  συνειδητοποιείται  από  Ελληνοκυπριακής 
πλευράς  η  ύπαρξη  και  σημασία  τους,  στην  προσπάθεια  ενοποίησης  της 
κοινής  μας  πατρίδας. 

Επιστρέφοντας  στο  προεκλογικό  σκηνικό,  θα  πρέπει  ακόμα  να 
παρατηρήσουμε  ότι,  κατά  την  προεκλογική  εκστρατεία  παρατηρήθηκε 
εθνικιστική  έξαρση,  σε  βαθμό  που  να  υποβαθμίζεται  η  κρατική  οντότητα  της 
Κυπριακής  Δημοκρατίας.  Χαρακτηριστική  ήταν  και  η  ατμόσφαιρα  που 
επικράτησε  στην  τελετή  ανακήρυξης  του  Προέδρου,  τη  δεύτερη  Κυριακή  των 
εκλογών.  Θα  πρέπει  τώρα  ο  Πρόεδρος  και  η  Κυβέρνηση  να  θελήσουν  να 
επανατονίσουν  την  κρατική  οντότητα,  όχι  μόνο  φραστικά,  αλλά  και  με  έργα, 
έτσι  ώστε  ο  Κυπριακός  λαός,  στο  σύνολό  του,  να  αισθάνεται  σίγουρος  για  την 
πατρίδα  του.  Δεν  θα  πρέπει  να  δίδεται  το  μήνυμα  και  να  υπάρχει  το  αίσθημα 
ότι  είμαστε  χώρα  υπό  κηδεμονία  κατά  το  πρότυπον  περίπου  της  “Τ.Δ.Β.Κ.”  και 
ότι  για  κάθε  μας  βήμα  ζητούμε  την  έγκριση  του  κηδεμόνα.  Η  συμπαράσταση 
της  Ελλάδας  είναι  δεδομένη  και  χρήσιμη,  αλλά  η  συνεχής  επίκληση  του 
Ελληνισμού  και  του  Ελληνικού  Έθνους,  έρχεται  σε  αντίφαση  με  την  ύπαρξη 
του  ανεξάρτητου  και  κυρίαρχου  Κυπριακού  κράτους  και  του  πλουραλιστικού 
του  χαρακτήρα,  παρά  το  ότι  το  ελληνικό  στοιχείο  δεν  παύει  να  είναι 
συντριπτικά  το  μεγαλύτερο. 


Μια  άλλη  επισήμανση  αφορά  την  επαναπροσέγγιση.  Το  θέμα  λίγο  ή  και 
καθόλου  δεν  απασχόλησε  κατά  την  προεκλογική  εκστρατεία.  Ωστόσο,  εμείς 
πιστεύουμε  πως  είναι  κεφαλαιώδους  σημασίας,  γιατί  χωρίς  την 
επαναπροσέγγιση  δεν  υπάρχει  περίπτωση  να  δημιουργηθούν  συνθήκες 
βιωσιμότητας  της  Ομοσπονδίας. 

Πάρα  πολλοί  ιθύνοντες  και  μή,  συνέχεια  μιλούν  για  τον  Κυπριακό  Ελληνισμό 
και  την  επιβίωσή  του,  ξεχνώντας  ότι  στη  χώρα  μας  υπάρχουν  Τουρκοκύπριοι 
και  άλλοι  πολίτες,  και  ότι  ο  εκλεγείς  πρόεδρος  είναι  Πρόεδρος  όλων. 
Δημιουργείται  μάλιστα  έτσι  η  εντύπωση,  ότι  καμμιά  σχέση  δεν  έχει  η 
Κυβέρνηση  με  τους  Τουρκοκύπριους,  των  οποίων  η  ευθύνη  και  το  μέλλον 
επαφίενται  αποκλειστικά  στην  Τουρκία,  της  οποίας  ενισχύονται  έτσι  οι 
διαχωριστικές  διαθέσεις  και  προσπάθειες. 

Η  επαναπροσέγγιση  έπρεπε  να  ήταν  πλατφόρμα  όλων  των  κομμάτων  στην 
προεκλογική  εκστρατεία,  πιο  πολύ  τον  τελευταίο  καιρό,  που  τόσο  η  Άγκυρα 
όσο  και  ο  κ.  Ντεντκτάς  καθημερινά  προβαίνουν  σε  ενέργειες  και  εξαγγέλλουν 
σχέδια  ενσωμάτωσης  των  κατεχομένων  στην  Τουρκία.  Είναι  η  άποψή  μας  ότι, 
η  προσπάθεια  να  πλειοδοτήσουμε  μεταξύ  μας  για  το  πόσο  κοντά  νοιώθουμε 
να  είμαστε  στην  Ελλάδα,  έχει  δημιουργήσει  από  πλευράς  αντίκρυσης  των 
Τουρκοκύπριων,  όχι  τις  επιθυμητές  εντυπώσεις  στα  κέντρα  αποφάσεων  του 
εξωτερικού. 


Μια  γενική  τέλος  παρατήρηση,  γίνεται  σχετικά  με  τους  θεσμούς  και  τη 
λειτουργία  τους.  Παρά  τα  κάποια  ελλείμματα,  που  κατά  καιρούς  δυνατόν  να 
παρατηρούνται,  η  Κύπρος  είναι  ουσιαστικά  μια  δημοκρατική  χώρα  και 
μιλώντας  για  έλλειψη  δημοκρατίας,  εκθέτουμε  άδικα  τη  χώρα  μας.  Ωστόσο 
εκείνο  που  απούσιασε  από  την  προεκλογική  εκστρατεία,  ήταν  η  δεοντολογία, 
η  χωρίς  αναστολές  προσπάθεια  αναίρεσης  των  οποιωνδήποτε  θετικών 
στοιχείων  των  ανθυποψηφίων,  η  έλλειψη  σεβασμού  των  προσώπων,  η 
χρησιμοποίηση  του  κυβερνητικού  μηχανισμού  και  οι  διαφόρων  λογιών 
“ικανοποιήσεις”,  στις  αμέσως  προηγούμενες  βδομάδες  των  εκλογών  και 
φυσικά  η  ακατάσχετη  σειρά  εγκαινίων. 

Είναι  η  ευχή  μας,  στις  οποιεσδήποτε  μελλοντικές  εκλογές,  η 
σοβαρότητα,  το  ευδιάκριτο  των  θέσεων,  ο  σεβασμός  της  αξιοπρέπειας  και  η 
έλλειψη  του  λαϊκισμού  που  τόσο  απούσιασαν  απ'αυτές  τις  εκλογές,  να 
αποτελέσουν  ευκρινή  χαρακτηριστικά,  ώστε  οι  Κύπριοι  να  μην  είμαστε 
Ευρωπαίοι  κατόνομα  μόνον . 

